Comença la programació del Off Romà amb actuacions de circ i música
05 d’agost 2022

![](/media/njmj2aml/c2-off-roma.jpg?width=850&height=566.9886363636364)

El festival Sagunt a Escena, organitzat per la Conselleria de Cultura de la Generalitat Valenciana a través del Institut Valencià de Cultura, i amb la col·laboració de l'Ajuntament de Sagunt, va iniciar ahir la seua programació del Off Romà amb dos disciplines diferents a càrrec de dos formacions valencianes: La Finestra Nou Circ i Tito Pontet. A l'activitat van assistir l'alcalde de Sagunt, Darío Moreno, i la regidora de Cultura, Asun Moll, junt d'altres membres de la Corporació Municipal.

**La Finestra Nou Circ**

La Finestra Nou Circ va ser l'encarregada de començar el cartell de representacions a les 20.00 hores en la plaça Cronista Chabret de Sagunt. Amb _Tramvia n. 12_ combinen diversos aparells i tècniques com ara maces, roda, corda, malabars i equilibri. Dayné Álvarez, Ventura Cano, Elena Donzel, Alberto Vidal i David Sessarego són els cinc artistes que donen vida a la història d'humor i sorpreses en què es veu envoltat un grup de personatges que esperen un tren que mai ix.

Pablo Meneu i Olga Osuna han sigut els encarregats de donar forma a una peça dinàmica apta per a tots els públics en què es despleguen habilitats i destreses d'execució dinàmica. La companyia va nàixer en 2012 amb l'objectiu de produir i difondre espectacles multidisciplinaris per a tot tipus d'audiències. Fins ara ha estrenat _L'engranatge_, _The Troupers_, _Memphis Rock & Cirk_, _Royal Circ_ i _Tramvia n. 12_. En totes les obres combinen malabars, aeris, acrobàcies i _clown_ amb altres disciplines com ara dansa, teatre i música en directe.

![](/media/pjmejuph/c3-off-roma-ç.jpg?width=376&height=251&mode=max)

![](/media/qa1huyc4/c1-off-roma.jpg?width=377&height=251&mode=max)

**Tito Pontet**

El reggae, el mambo, el calipso i la cúmbia s'han amalgamat amb la música popular valenciana a Alcoi. Els artífexs d'este aliatge de ritmes van ser els encarregats de l'actuació de les 22.00 hores, també en la plaça Cronista Chabret de Sagunt. La banda Tito Pontet presentarà en directe el seu nou treball, _Ai, mare_, en què estretixen els vincles entre la música del Carib i el Pacífic amb el folklore de la Comunitat Valenciana.

En el seu tercer disc, la formació ha composat sis temes nous en què es manté l'esperit festiu i reivindicatiu dels dos anteriors, _Bon port_ (2019) i _Candela_ (2017), que van rebre el reconeixement del públic i la crítica amb el guardó del primer a millor àlbum musical de l'any en els Premis Tresdeu i les nominacions d'ambdós treballs a millor disc de mestissatge en els Premis Ovidi.

La banda compta amb la poderosa veu i presència d'Alba Terol. L'acompanyen en escena Pablo Rossell amb la percussió, Hazael Rico amb els teclats, David Blanes amb la trompeta, Cristian Giner amb la guitarra, Carles Pascual amb el trombó, Jordi Oltra amb el saxo baríton i Pau Jordà amb el saxo alt.

D'este nou EP ja han llançat dos senzills: _Amorfoda_, una sorprenent versió _rocksteady_ de Bad Bunny; i _La fera_, un homenatge en clau d'_afrobeat_ a Ovidi Montllor, amb qui compartixen poble d’origen. Desgranaran estos i altres temes del seu repertori en un concert ple de ritme i energia.

*   [](http://www.facebook.com/sharer.php?u=https://aytosagunto.es/va/actualitat/comenca-la-programacio-del-off-roma-amb-actuacions-de-circ-i-musica/ "Facebook")
*   [](http://twitter.com/share?url=https://aytosagunto.es/va/actualitat/comenca-la-programacio-del-off-roma-amb-actuacions-de-circ-i-musica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-la-programacio-del-off-roma-amb-actuacions-de-circ-i-musica/ "Linked In")
*   [](mailto:?body=https://aytosagunto.es/va/actualitat/comenca-la-programacio-del-off-roma-amb-actuacions-de-circ-i-musica/)